RT คว้างานใหม่ 599 ลบ. รอลุ้นผลประมูลโครงการเพิ่ม มั่นใจตุน Backlog เข้าเป้า 7 พันลบ.
RT คว้างาน “กรมทางหลวง” ก่อสร้างทางหลวงหมายเลข 42 จังหวัดสงขลา มูลค่ารวม 599 ลบ. เผยช่วงที่เหลือของปี 64 รอเรียกลงนามในสัญญางานวางท่อร้อยสายไฟฟ้าใต้ดินมูลค่า 523 ล้านบาท และรอลุ้นผลประมูลงานก่อสร้างเขื่อนและระบบชลประทานที่รอพิจารณาผล มูลค่า 96 ลบ. มั่นใจดัน Backlog เข้าเป้า 7 พันลบ. 
RT คว้างาน “กรมทางหลวง” ก่อสร้างทางหลวงหมายเลข 42 มูลค่ารวม 599 ลบ. เผยรอลุ้นผลประมูลโครงการเพิ่ม มั่นใจดัน Backlog เข้าเป้า 7 พันลบ.
6 ก.ย. 2564

นายชวลิต ถนอมถิ่น ประธานเจ้าหน้าที่บริหาร บริษัท ไร้ท์ทันเน็ลลิ่ง จำกัด (มหาชน) หรือ RT ผู้เชี่ยวชาญพิเศษด้านวิศวกรรมโยธาและธรณีเทคนิค เปิดเผยว่า บริษัทชนะการประมูลงานโครงการก่อสร้างทางหลวงหมายเลข 42 สาย บ้านคลองแงะ-จุดผ่านแดนถาวรสุไหงโก-ลก ช่วงบ้านโต้นนท์-บ้านลำชิง อ.นาทวี จ.สงขลา ของสำนักก่อสร้างทางที่ 1 กรมทางหลวง มูลค่าโครงการ 599,100,789 ล้านบาท ซึ่งงานดังกล่าวจะดำเนินการในนามกิจการร่วมค้า วีซีอาร์ที ขณะนี้อยู่ระหว่างการรอเรียกทำสัญญา และคาดว่าจะสามารถเริ่มดำเนินการก่อสร้างในช่วงเดือน ก.ย. 64
นอกจากนี้ในช่วงครึ่งปีหลัง 64 บริษัทยังมีงานวางท่อร้อยสายไฟฟ้าใต้ดินที่ประมูลได้แล้วรอเรียกลงนามในสัญญามูลค่า 523 ล้านบาท และงานก่อสร้างเขื่อนและระบบชลประทานที่รอพิจารณาผล มูลค่า 96 ล้านบาท มูลค่ารวม 619 ล้านบาท
สำหรับงานที่ประมูลได้และงานรอพิจารณาผลดังกล่าวจะช่วยสนับสนุนงานในมือที่รอรับรู้รายได้ (Backlog) ช่วงครึ่งปีหลัง 64 เพิ่มเติมจาก Backlog ณ วันที่ 31 ก.ค. 64 จำนวน 4,272 ล้านบาท ซึ่งหากดำเนินงานตามแผน จะส่งผลให้ Backlog สิ้นปี 64 ตามเป้าหมายที่ 7,000 ล้านบาท
“บริษัทยังคงมุ่งเน้นการจัดการต้นทุนและปรับเปลี่ยนกลยุทธ์ในการบริหารงานให้เหมาะสมกับสถานการณ์และนโยบายของรัฐบาล อีกทั้งยังคงเดินหน้าประมูลงานและติดตามโครงการทั้งภาครัฐรวมถึงส่วนงานเอกชนอย่างต่อเนื่อง เพื่อเพิ่มโอกาสการรับงานใหม่ๆ ให้เป็นไปตามแผนที่วางไว้” นายชวลิต กล่าว